b'\n_START_ARTICLE_\nTorsten Tawast\n_START_PARAGRAPH_\nTorsten Tawast (1685 Viipuri \xe2\x80\x93 1750 Kuopio) oli suomalainen sotilas, joka taisteli suuressa Pohjan sodassa ja seurasi Ruotsin kuningasta Kaarle XII:tt\xc3\xa4 viel\xc3\xa4 t\xc3\xa4m\xc3\xa4n viimeiselle sotaretkelle Norjaan. Tawast oli pietismin kannattaja ja suhtautui kielteisesti kirkkoon ja papistoon.\n_START_SECTION_\nEl\xc3\xa4m\xc3\xa4 sotilaana\n_START_PARAGRAPH_\nTorsten Tawast syntyi Viipurissa vuonna 1685. H\xc3\xa4nen is\xc3\xa4ns\xc3\xa4 oli esikuntaupseeri Henrik Tawast (elossa viel\xc3\xa4 1693) ja \xc3\xa4itins\xc3\xa4 inkeril\xc3\xa4ispapin tyt\xc3\xa4r Maria Christina Schytzfelt. Ilmeisesti vanhemmat olivat Inkerinmaalaisen tilansa Tawastelundin menett\xc3\xa4misen j\xc3\xa4lkeen muuttaneet Savoon, mik\xc3\xa4 olikin onnekasta, sill\xc3\xa4 suuren pohjansodan hy\xc3\xb6kk\xc3\xa4ykset Suomen suunnalla kohdistuivat ensimm\xc3\xa4isen\xc3\xa4 juuri Inkerinmaalle._NEWLINE_Torsten Tawast liittyi 1701 vapaaehtoisena Savon jalkav\xc3\xa4kirykmenttiin. H\xc3\xa4n oli Morathin komppanian rivimies 26.2.1702, v\xc3\xa4\xc3\xa4peli 1704 ja v\xc3\xa4nrikki 1709. Viipurin valtauksen aikana 1710 h\xc3\xa4n kuului Savon j\xc3\xa4\xc3\xa4k\xc3\xa4reihin._NEWLINE_Vuonna 1709 Kaarle XII:n ja Ven\xc3\xa4j\xc3\xa4n tsaari Pietarin suuri v\xc3\xa4lienselvittely Pultavassa p\xc3\xa4\xc3\xa4ttyi ruotsalaisten t\xc3\xa4ydelliseen kukistumiseen. T\xc3\xa4m\xc3\xa4n j\xc3\xa4lkeen Pietari suuntasi katseensa Suomeen. Jo maaliskuussa 1710 Fjodor Apraksin marssi j\xc3\xa4itse Viipuriin ja piiritti kaupungin noin 7\xc2\xa0500 miehell\xc3\xa4. Puolustusta johti eversti Magnus Stiernstr\xc3\xa5hle, miehi\xc3\xa4 h\xc3\xa4nell\xc3\xa4 oli 4\xc2\xa0000. Suomen armeijan ylip\xc3\xa4\xc3\xa4llikk\xc3\xb6 Lybecker, jolla oli Kymenlaaksossa 5\xc2\xa0000 miest\xc3\xa4, j\xc3\xa4i passiivisena odottamaan ohjeita. Aprillip\xc3\xa4iv\xc3\xa4n\xc3\xa4 piiritt\xc3\xa4j\xc3\xa4t aloittivat tykkitulen, jota kesti ilman sanottavaa menestyst\xc3\xa4 koko kuukauden. Silloin Pietari itse puuttui asiaan ja laivasi 10. toukokuuta 1710 lis\xc3\xa4\xc3\xa4 miehi\xc3\xa4 ja raskasta tykist\xc3\xb6\xc3\xa4 paikalle. Kes\xc3\xa4kuisen tulimyrskyn aikana sadat tykit jauhoivat Viipurin muurin t\xc3\xa4ysin soraksi, ja kun apua ei kuulunut, Stiernstr\xc3\xa5hle katsoi parhaaksi antautua. Ven\xc3\xa4l\xc3\xa4iset olivat luvanneet vapauden puolustajille, mutta t\xc3\xa4m\xc3\xa4n lupauksen piiritt\xc3\xa4j\xc3\xa4 petti. Kaupungin varusv\xc3\xa4ki \xe2\x80\x93 mukana T. Tawast \xe2\x80\x93 vietiin sotavankeuteen ja suuri osa kaupungin siviilej\xc3\xa4 raahattiin Ven\xc3\xa4j\xc3\xa4lle orjuuteen. Torsten Tawast karkasi pian vankeudesta ja ilmoittautui uudelleen palvelukseen. (Lappalainen, Salonheimo)_NEWLINE_Tawastista tuli aliluutnantti vuonna 1711. Tammikuussa 1712 h\xc3\xa4n joutui uudelleen vangiksi, t\xc3\xa4ll\xc3\xa4 kertaa Kerim\xc3\xa4en kirkolla, mutta onnistui j\xc3\xa4lleen pakenemaan ja palasi 1714 kotiin. Vuosina 1716 ja 1717 h\xc3\xa4n kiersi Savossa miehi\xc3\xa4 v\xc3\xa4rv\xc3\xa4\xc3\xa4m\xc3\xa4ss\xc3\xa4 ja saikin mukaansa yhdeks\xc3\xa4n v\xc3\xa4rv\xc3\xa4tty\xc3\xa4, joiden kanssa h\xc3\xa4n pakeni Ruotsiin osallistumaan karoliinien viimeiseen retkeen Norjassa. Kun Kaarle XII kuoli marraskuussa 1718 Fredrikstenin piirityksen aikana, ruotsalaisten viimeinenkin taistelutahto katosi ja joukot palasivat kotiin. Tawast asettui Kuopioon. Kapteenina h\xc3\xa4n sai todistaa hattujen ep\xc3\xa4onnista sotaa 1741\xe2\x80\x931742, pikkuvihaa, jolloin ven\xc3\xa4l\xc3\xa4iset j\xc3\xa4lleen valtasivat Suomen. (Tigerstedt)\n_START_SECTION_\nPietisti\n_START_PARAGRAPH_\nNorjan retken j\xc3\xa4lkeen Tawast oli 1721-36 Kangasniemen Alahovin luutnantin virkatalon ja 1736 alkaen Kuopion Hatsalan virkatalon haltija. Rauhan vuosina h\xc3\xa4n omisti aikansa hengellisille asioille. Kirjeitse Tawast piti yhteytt\xc3\xa4 turkulaisen ylti\xc3\xb6pietismin merkitt\xc3\xa4v\xc3\xa4\xc3\xa4n edustajaan maisteri Petter Schaeferiin ja tunnustautui t\xc3\xa4m\xc3\xa4n hengelliseksi yst\xc3\xa4v\xc3\xa4ksi. Tawastin l\xc3\xa4heisi\xc3\xa4 tuttavia ja hengenyst\xc3\xa4vi\xc3\xa4 oli my\xc3\xb6s Savon ylisen kihlakunnan kirjuri Lauretius Butz, jonka hankkiman rahoituksen avulla h\xc3\xa4n k\xc3\xa4vi 1729 ostamassa Tukholmasta 80 taalerilla kellon Kangasniemen kirkkoon._NEWLINE_Uskonsotien ja j\xc3\xa4yk\xc3\xa4n puhdasoppisuuden vastavaikutuksena syntyi 1600-luvun Saksassa pietismi. Liikkeess\xc3\xa4 korostettiin henkil\xc3\xb6kohtaisen uskon merkityst\xc3\xa4 ja arvosteltiin voimakkaasti kirkkoa. Suomeen pietismi levisi Baltiasta ja Saksassa palvelleiden sotilaiden kautta. Pietismi levisi Suomen karoliinien keskuuteen: n\xc3\xa4ist\xc3\xa4 merkitt\xc3\xa4vimpi\xc3\xa4 oli Carl Gustaf Armfelt (k. 1736), joka oli johtanut Suomen armeijan ep\xc3\xa4toivoista puolustustaistelua ja Kaarle XII:n kaaduttua armeijan onnetonta paluuretke\xc3\xa4 Norjasta. My\xc3\xb6s Suuren Pohjan sodan aikana Ven\xc3\xa4j\xc3\xa4lle vangeiksi joutuneista upseereista useat k\xc3\xa4\xc3\xa4ntyiv\xc3\xa4t pietisteiksi. Se, miten pietistit suhtautuivat kirkkoon, k\xc3\xa4y hyvin ilmi tavassa, mill\xc3\xa4 Torsten Tawast esiintyi it\xc3\xa4isen komission edess\xc3\xa4._NEWLINE_Heti Isonvihan j\xc3\xa4lkeen asetettiin it\xc3\xa4inen komissio tutkimaan muun muassa v\xc3\xa4itteit\xc3\xa4 Savon papiston palkkauksessa sotatilan aikana tapahtuneista laittomuuksista. T\xc3\xa4ss\xc3\xa4 suhteessa seurakuntalaisilla olikin paljon valitettavaa: papit kiersiv\xc3\xa4t pit\xc3\xa4j\xc3\xa4\xc3\xa4 -kerrottiin- ylim\xc3\xa4\xc3\xa4r\xc3\xa4isi\xc3\xa4 joulupaisteja, viljakappoja ja muita saataviaan ker\xc3\xa4\xc3\xa4m\xc3\xa4ss\xc3\xa4. Jossain sanottiin jopa papin kielt\xc3\xa4ytyneen ruumiita siunaamasta hautaan, ellei laitonta korvausta oltu suoritettu. _NEWLINE_Torsten Tawastilla oli paljon pahaa kerrottavana Savon papeista, kun komissio 1726 piti tutkimuksia Rantasalmen kirkolla. H\xc3\xa4nen mukaansa papit kulkivat joukolla talosta taloon hevoset, rengit, lukkarit ja unisuntiot mukanaan, jotka kansan oli ruokittava, ja mit\xc3\xa4 ahmia ei enn\xc3\xa4tetty, heitettiin koirien kaluttavaksi; viinaa oli my\xc3\xb6s annettava, ja siit\xc3\xa4 papit juopuivat ihan tolkuttomiksi "samalla kun talonpojat kituivat siin\xc3\xa4 laitimmaisessa k\xc3\xb6yhyydess\xc3\xa4" ja heid\xc3\xa4n lapsensa "huutavat suurta h\xc3\xa4t\xc3\xa4\xc3\xa4 kuin korpinpoikaset konsanaan alastomina k\xc3\xa4tkyeiss\xc3\xa4\xc3\xa4n pettukannikkaa imien"._NEWLINE_Kapteenin oli konsistorin vaatimuksesta ja komission pakottamana esitett\xc3\xa4v\xc3\xa4 julkinen anteeksipyynt\xc3\xb6 lausunnostaan, mutta ihan per\xc3\xa4tt\xc3\xb6mi\xc3\xa4 Tawastin kuvaukset eiv\xc3\xa4t kuitenkaan n\xc3\xa4yt\xc3\xa4 olleen, sill\xc3\xa4 tutkijalautakunta joutui kielt\xc3\xa4m\xc3\xa4\xc3\xa4n kaikki sellaiset papinsaatavia koskevat sopimukset, jotka eiv\xc3\xa4t perustuneet vuosien 1681 ja 1694 asetuksiin eiv\xc3\xa4tk\xc3\xa4 olleet kuninkaan vahvistamia._NEWLINE_Tawast kuoli Kuopiossa 26. helmikuuta 1750.'